**VUODEN 2020 YLIOPISTOTASOISEN SOSIAALITYÖN TUTKIMUKSEN HANKEHAKU**

**Valtion rahoitus yliopistotasoiselle sosiaalityön tutkimukselle avautuu**

Sosiaali- ja terveysministeriö (STM) avaa vuoden 2020 yliopistotasoisen sosiaalityön tutkimukselle kohdistuvan rahoitushaun 15.10 -13.11.2020. Jaettavana olevan tutkimusrahan enimmäismäärä on 4 miljoonaa euroa.

Sosiaalihuoltolain 60 c §:n mukaan STM voi myöntää vuosittain hakemusten perusteella valtion rahoitusta yliopistotasoisille sosiaalityön tutkimushankkeille, jotka sopivat yhteen sosiaalityön tutkimustoiminnan painoalueiden ja tavoitteiden kanssa ja jotka on vertaisarvioitu. STM määrittelee vuosittain yliopistotasoisen sosiaalityön tutkimuksen tavoitteet ja painoalueet yhdessä erikseen nimettävän sosiaalityön tutkimuksen arviointiryhmän kanssa.

*Tutkimuksen painoalueet*

Sosiaalihuoltolain 60 c §:n nojalla rahoitetun yliopistotasoisen sosiaalityön tutkimuksen tavoitteena on vahvistaa sosiaali- ja terveydenhuollon palvelujärjestelmän kehittämiseen suuntaavaa sosiaalityön tutkimusta. Asetuksella määrätyt painoalueet tänä vuonna ovat:

1) sosiaalityötä sosiaali- ja terveydenhuollon etuuksien ja palveluiden järjestelmässä koskeva tutkimus;

2) sosiaalityön työmenetelmien tutkimus;

3) sosiaalityön vaikuttavuuden tutkimus;

4) erityistä tukea tarvitsevien asiakkaiden elämäntilanteisiin ja palvelutarpeisiin kohdistuva tutkimus;

5) ennakoivan, ehkäisevän ja rakenteellisen sosiaalityön tutkimus sekä innovaatiot sosiaalityössä;

6) asiakkaiden osallisuutta ja toimijuutta sosiaalityössä koskeva tutkimus.

*Sosiaalityön tutkimuksen arviointiryhmä*

STM asettaa valtakunnallisen asiantuntijoista koostuvan sosiaalityön tutkimuksen arviointiryhmän. Ryhmän tehtävänä on arvioida yliopistotasoisen sosiaalityön tutkimuksen tavoitteiden saavuttamista sekä tutkimuksen laatua, määrää sekä tuloksellisuutta.

Arviointiryhmän tulee myös seurata vuosittain yliopistotasoisen sosiaalityön tutkimuksen painoalueiden toteutumista, tehdä yhteenveto arviointikauden tutkimustoiminnasta sekä antaa lausuntoja ja seurata sosiaalityön tutkimuksen tarpeita ja tilaa sekä tehdä ehdotuksia tutkimuksen vaikuttavuuden kehittämiseksi.

*Kuka voi hakea tutkimusrahoitusta?*

Tutkimuksen yliopistotasoisuudella tarkoitetaan ennen kaikkea tutkimuksen korkeaa tieteellistä laatua riippumatta siitä, onko tutkimushankkeessa mukana yliopistoa vai ei. Rahoitusta voidaan siten myöntää myös esimerkiksi kuntien ja kuntayhtymien, tutkimuslaitosten, sosiaalialan osaamiskeskusten tai ammattikorkeakoulujen taikka muiden yliopistojen ulkopuolisten tahojen suunnittelemalle hankkeelle.

*Millaisia hankkeita rahoitetaan?*

Tavoitteena on rahoittaa etenkin laajempia, useamman eri toimijan yhteistyöhankkeita. Tällaisilla hankkeilla voidaan luoda parhaat edellytykset sosiaalityön tutkimusperusteisen työkulttuurin vahvistamiselle ja tutkimuksen kytkeytymiselle palvelujärjestelmään. Arvioinnissa kiinnitetään erityistä huomiota tutkimuksen tieteelliseen tasoon sekä sen hyödynnettävyyteen palvelujärjestelmän kehittämisen kannalta.

*Missä muodossa hakemus tehdään?*

Haussa tulee käyttää liitteenä olevia STM:n valtionavustuksen haku- ja talousarviolomaketta.

Lisäksi hakemukseen tulee liittää suomen tai ruotsin kielellä laadittava tutkimussuunnitelma, tutkimussuunnitelman rakenteena ja pituutena tulee **ohjeellisesti** käyttää Suomen Akatemian **ohjeen rakennetta** huomioiden erityisesti tutkimushankkeen käytäntörelevanssi: <https://www.aka.fi/tutkimusrahoitus/hae-rahoitusta/nain-haet-rahoitusta/ohjehakemisto/tutkimussuunnitelma/2020/akatemiahanke/>

Hanke voi sijoittua yhdelle tai useammalle edellä mainitulle painoalueelle. Konsortiohakemuksissa käytetään samaa tutkimussuunnitelman rakennetta (ei pidennettyä suunnitelmaa). Tutkimussuunnitelmassa esitellään konsortion kokoonpano.

Hankkeita arvioitaessa otetaan erityisesti huomioon, että hakemukset kohdistuvat asetuksen painoalueille, ovat tieteellisesti korkeatasoisia ja miten tutkimustulokset tukevat palvelujärjestelmän kehittämistä.

Hakemukseen tulee lisäksi liittää päähakijan CV. Muita liitteitä ei tule toimittaa.

Rahoitustarpeen arvioimiseksi hakijaa pyydetään ilmoittamaan tutkimussuunnitelmassa myös, onko tutkimus saanut tai onko sille haettu muuta kilpailtua rahoitusta.

*Yliopistotasoisen sosiaalityön tutkimuksen rahoituksen käyttö ja seuranta*

Vuonna 2020 tehdyllä rahoituspäätöksellä rahoitettavien hankkeiden toiminta-aika on 31.12.2022 saakka, johon mennessä myönnetty rahoitus tulee olla käytetty. Tulevissa hankehauissa voidaan huomioida hankkeiden jatkuvuutta, mutta päätökset tehdään joka vuosi erikseen.

Hakeuksissa ei vaadita omarahoitusosuutta.

Tutkimusrahoitukseen sovelletaan valtionavustuslakia (688/2001). STM toimii pääasiallisena valtionapuviranomaisena, minkä lisäksi Lounais-Suomen aluehallintovirasto toimii valtionapuviranomaisena rahoituksen konkreettisen maksatuksen osalta.

Valtion budjettimäärärahasta momentilta myöntämä tutkimusrahoitus maksetaan hakevalle organisaatiolle.

Hakemuksen perusteella myönnetty yliopistotasoisen sosiaalityön tutkimuksen määräraha on valtionapua ja rahoituksen saavan organisaation budjettimäärärahaa, johon hankkeen tutkimusryhmälle myönnetään käyttöoikeus, mutta johon ei synny apurahan kaltaista subjektiivista oikeutta.

Rahoitusta saaneiden organisaatioiden on pidettävä rahoituksen käytöstä kirjaa. Määrärahoille suositellaan laadittavaksi erillinen tulo- ja menoarvio. Määrärahoja koskevien tili-, kirjanpito- ja seurantajärjestelmien tulee olla määrärahaa saavissa yksiköissä sellaiset, että tutkimusmäärärahan kohdentamista ja käyttöä voidaan seurata ja että siitä voidaan raportoida.

Huonosti edistynyt tutkimus voidaan keskeyttää.

Tutkimushankkeesta raportoidaan sosiaali- ja terveysministeriölle ja tutkimushankkeiden etenemistä seuraa perustettava sosiaalityön tutkimuksen arviointiryhmä.

*Mihin hakemukset toimitetaan?*

Hakemus toimitetaan STM:n kirjaamoon sähköpostitse (kirjaamo(at)stm.fi) 13.11.2020 klo 16.00 mennessä. Otsikoi hakemuksesi seuraavasti ”Hakemus sosiaalityön tutkimuksen rahoitukseen VN/22222/2020.” Hakemuksia ei palauteta.

**Lisätietoja:**

**Juha Luomala, sosiaalineuvos**
sosiaali- ja terveysministeriö,

puh. 0295163492

etunimi.sukunimi@stm.fi

Rahoitushakua koskevat tiedosteluihin vastataan kootusti tällä sivulla julkaistavalla kysymys-vastaus -dokumentilla.